P6_TA(2007)0030

Тематична стратегия за рециклирането на отпадъци

Резолюция на Европейския парламент относно тематична стратегия за рециклирането на отпадъци (2006/2175(INI))

Европейският парламент,

- като взе предвид съобщението на Комисията до Съвета, Европейския парламент, Икономическия и социален комитет и Комитета на регионите за "Прилагане на устойчиво използване на ресурсите: тематична стратегия за превенция и рециклиране на отпадъците" (COM"(2005)0666),

- като взе предвид членове 2 и 6 от Договора за ЕО, по силата на които изискванията за защита на околната среда трябва да бъдат включени в различни сектори на политиката на Общността, с цел насърчаване на развитието на устойчивите икономическите дейности за околната среда,

- като взе предвид член 175 от Договора за ЕО,

- като взе предвид Решение № 1600/2002/ЕО на Европейския парламент и на Съвета от 22 юли 2002 г. за установяване на Шестата програма за действие на Общността за околната среда [1], по-специално член 8 от нея,

- като взе предвид съобщението на Комисията "Тематична стратегия за устойчиво използване на природните ресурси" (COM(2005)0670) (Стратегия за ресурси),

- като взе предвид своята резолюция от 20 април 2004 г. относно съобщение на Комисията "Към тематична стратегия за превенция и рециклиране на отпадъците" [2],

- като взе предвид своята резолюция от 19 ноември 2003 г. по повод последвалия доклад относно Директива 75/442/EИО на Съвета (Рамкова директива относно отпадъците) [3],

- като взе предвид своята резолюция от 14 ноември 1996 г. относно съобщението на Комисията за преглед на стратегията на Общността за управление на отпадъци и проекторезолюцията на Съвета относно политиката за отпадъци [4] и резолюция на Съвета от 24 февруари 1997 г. относно стратегията на Общността за управление на отпадъците [5],

- като взе предвид решения на Съда на Европейските общности, по-специално дела C-203/96, C-365/97, C-209/98, C-418/99, C-419/99, C-9/00, C-228/00, C-458/00, C-416/02 и C-121/03,

- като взе предвид член 45 от своя правилник,

- като взе предвид доклада на Комисията по околната среда, здравеопазването и безопасността на храните (A6-0438/2006),

Въведение

А. като има предвид, че член 8 от Шестата програма за действие в областта на околната среда (EAP) постави ясни цели, запланувани резултати и принципи, относно политиката на ЕС в областта на управление на отпадъците;

Б. като има предвид, че член 8, параграф 2, точка (iv) от Шестата програма за действие в областта на околната среда (EAP) предвижда разработването или преразглеждането на директивите относно строителните отпадъци и отпадъци от разрушаване, канализационните утайки и биоразграждащи се отпадъци;

Настоящата ситуация

B. като има предвид, че въпреки постигнатия успех от ЕС чрез политиката в управлението на отпадъци през последните 30 години, следните проблеми остават нерешени:

1. обемът на опасните и неопасните отпадъци продължава да нараства,

2. потенциалът за предотвратяване на образуването и рециклирането на отпадъци не се използва ефективно,

3. все още нараства нелегалното (трансгранично) превозване на отпадъци,

4. управлението на отпадъци отделя емисии във въздуха, водата и почвата,

5. липсва законодателство за някои основни отпадъчни потоци,

6. законодателството за отпадъците в много области е слабо приложимо,

7. държавите-членки имат различни подходи при решаването на проблема с отпадъците,

8. настоящата формулировка на законодателството на Общността в областта на отпадъците поражда проблеми при тълкуването,

Г. като има предвид, че икономиките са като екосистемите: и двете системи използват енергия и материали, за да ги превърнат в продукти и процеси, като разликата се състои в това, че нашата икономика следва линейни ресурсни потоци, докато природата функционира на цикли; като има предвид, че екосистемите изпълняват функции, които превръщат отпадъците в ресурси, чрез прехвърляне на енергия от слънчевата светлина и че промишлените процеси не са способни да правят това; като има предвид, че в контекста на бързото нарастване на икономиките и на населението, производството и продуктите, произвеждащи отпадъчни потоци, които природата не може да абсорбира, нито да преработи в нови източници на енергия, представляват нарастващ брой проблеми от гледна точка на устойчивото развитие;

Д. като има предвид, че има спешна нужда от промяна на настоящата система на продукция и консумация; като има предвид, че основната цел е да се промени консумацията в устойчива и да се изравнят процесите на добиване на сурови материали, производството и създаването на продукти възможно най-много с естествените процеси и концепции;

Е. като има предвид, че по-голямото познаване на това как функционират естествените системи и на организирането на икономиките според биологичните принципи, може едновременно да подобри околната среда и да насочи развитието в правилната посока;

Ж. като има предвид, че насърчаването на по-интегрирани и систематични практики, като групирането на производства, функционално мислене (превръщането на продукти в услуги), дематериализацията и технологичното развитие, основано на имитиране на природата, представлява начин да се предотврати производството на отпадъци;

Цели на развиващата се политика за отпадъците на ЕС

З. като има предвид, че в повечето държави-членки унищожаването, и по-специално, изхвърлянето на отпадъци в природата представлява най-разпространеният начин за обработване на отпадъци;

И. като има предвид, че превенцията, повторната употреба, рециклирането и възвръщането на енергията от отпадъците — редът на изброяване отговаря на практическо приложение — могат да опазят природните ресурси;

Й. като има предвид, че общностните и национални цели за превенция не са постигнати, въпреки че превенцията е най-важната цел;

К. като има предвид, че няма адекватни минимални стандарти на общностно ниво, които могат да се прилагат при инсталации за оползотворяване и рециклиране на отпадъци, което предизвиква различни нива на защита на околната среда в държавите-членки, екологичен дъмпинг и неравностойна конкуренция;

1. Признава съобщението на Комисията "Прилагане на устойчиво използване на ресурсите: тематична стратегия за превенция и рециклиране на отпадъците" за основа на дискусиите относно бъдещата политика в областта на отпадъците;

2. Подчертава основната цел пред управлението на отпадъците, която е по-скоро постигане на високо ниво на защита на околната среда и човешкото здраве, отколкото улесняване на функционирането на вътрешния пазар за оползотворяване на отпадъци;

3. Подчертава, че трябва да се има предвид не само влиянието върху околната среда в ЕС, но и извън него;

4. Подчертава важността на основните принципи за управлението на отпадъците, като предохранителния принцип и принципа "замърсителят плаща", принципа на отговорност на производителя на отпадъци и, за специфични изхвърляния на отпадъци, принципа на отговорност на отделния причинител, а също така и принципите на близост и самодостатъчност;

Основни действия

5. Подчертава, че пълното прилагане на съществуващото законодателство на Общността в областта на отпадъците и еднаквото му изпълнение във всички държави-членки е ключов приоритет;

6. Не разбира защо, въпреки предложението за преразглеждане на рамковата директива относно отпадъците, множество конкретни мерки за прилагане и инструменти (предвидени в Шестата програма за действие в областта на околната среда) липсват;

Опростяване и осъвременяване на съществуващото законодателство

7. Подчертава, че промяната на определенията следва да се предприема единствено с цел разясняване, а не за отслабване на правилата за опазване на околната среда или насърчаване на приемането от обществото на дадено понятие (примерно чрез смекчаване на отрицателните конотации на думите "отпадъци" или "унищожаване на отпадъци");

8. Подчертава, че политически решения като дефинирането на отпадъците, на тяхното оползотворяване и унищожаване не трябва да се вземат чрез комитология, а чрез съвместно вземане на решение;

9. Подчертава, че използването на процедурата на комитология следва да се сведе до неполитическите решения, особено когато те имат технически и научен характер;

10. Обявява се против общото декласифициране на отпадъци, което може да доведе до неподходяща екологична обработка и липса на проследяване на потока от отпадъци; подчертава, че процедурите по декласифициране на отпадъци следва да се разглеждат при изключителни случаи на хомогенни потоци отпадъци като компост, рециклирани строителни материали, регенерирана хартия и регенерирано стъкло;

11. Подчертава, че отпадъците се разглеждат като достигнали своето окончателно състояние едва когато съответният поток от отпадъци е бил повторно използван, рециклиран или регенериран, което не изключва възможността операцията по регенерирането да доведе до нови отпадъци, и когато са изпълнени договорените европейски стандарти, което ги прави подходящи за определена цел и след като правилата за проследяване са били приети и приложени;

12. Отправя искане всички отпадъци, предназначени за добиване на енергия или изгаряне, да бъдат разглеждани като такива и към тях да се прилага Директива 2000/76/ЕО на Европейския парламент и на Съвета от 4 декември 2000 г. относно изгарянето на отпадъците [6];

13. Подчертава, че списъците на операциите по оползотворяване и унищожаване на отпадъците, съдържащи се в приложенията към Рамковата директива относно отпадъците, следва да бъдат преразгледани и адаптирани към настоящата практика на управление на отпадъците съобразно процедурата на съвместно вземане на решение;

14. Изказва своята силна резервираност във връзка с предложения метод за изчисление на енергийната ефективност и факта, че той ще се прилага единствено за общинските пещи за изгаряне на отпадъци; призовава Комисията да преразгледа директивата относно изгарянето на отпадъците, така че да се установят еднакви екологични стандарти (за емисиите и енергийната ефективност) както за изгарянето, така и за комбинираното изгаряне;

Въвеждане на понятието цикъл на живот в областта на отпадъците

15. Подчертава ключовото значение на наличието на йерархия в областта на отпадъците, която да определя приоритети за действие в низходящ ред:

- превенция;

- повторна употреба;

- рециклиране на материалите;

- други действия за повторна употреба (например за добиване на енергия);

- унищожаване,

като общо правило за управлението на отпадъците с оглед постигане на целта да се намалят производството на отпадъци и отрицателните отражения върху човешкото здраве и околната среда, произтичащи от производството на отпадъци и тяхното управление;

16. Разглежда понятието за цикъл на живота като важна идея при оценката на отражението на отпадъците върху околната среда и човешкото здраве; подчертава, че самата йерархия се основава на тази идея, но приема, че цикълът на живот и други анализи могат да бъдат използвани в изключителни случаи за отклонение от йерархията на отпадъците, но единствено ако ясно е показано, че другият вариант е по-благоприятен от екологична или здравна гледна точка или за избягване на неразумно високи разходи;

Подобряване на базата знания

17. Подкрепя подобряването на базата знания съобразно политиката на ЕС в областта на отпадъците, но подчертава, че изпълнението на конкретни действия е по-важно;

Превенция в областта на отпадъците

18. Изразява съжаление заради липсата на цели за качествено и количествено намаляване на всички съответстващи отпадъци, които бяха посочени като една от приоритетните дейности на Шестата програма за действие в областта на околната среда; призовава Комисията да излезе с предложение за такива цели при окончателната оценка на Шестата програма за действие в областта на околната среда;

19. Призовава Комисията да излезе с конкретни мерки за превенция в областта на политиките за продуктите и химическите вещества и екологичното проектиране, така че да се намалят производството на отпадъци и присъствието на опасни вещества в отпадъците, като по този начин се засили безопасното и екологично обработване на отпадъците; подчертава важността на насърчаването на продукти и технологии, които да нанасят по-малко щети на околната среда, както и на продукти, които са по-подходящи за повторна употреба и рециклиране;

20. Подчертава взаимодействието между стратегиите в областта на отпадъците и други стратегии и най-вече устойчивото използване на природните ресурси, устойчивото развитие и интегрираната политика относно продуктите;

21. Призовава Комисията да разработи серия индикатори до 2008 г., както бе обявено в стратегията за ресурсите;

22. Изтъква, че правилното прилагане на концепцията за отговорност на производителя е ефикасно средство за предотвратяване на отпадъците;

23. Привлича вниманието към ролята на информационните кампании, посветени на политиката в областта на отпадъците, и в частност , на мерките за предотвратяване и повишаване на общественото съзнание по отношение на ползата от устойчиво управление на отпадъците;

24. Призовава Комисията да засили свързаните с предотвратяването аспекти на Референтните документи относно най-добрите налични техники, разработени по силата на Директива № 96/61/EО на Съвета от 24 септември 1996 г. за комплексно предотвратяване и контрол на замърсяването [7] (т. нар. Директива "IPPC"), както и да включи в тези документи съответни насоки;

Повторна употреба

25. Призовава Комисията да предложи конкретни мерки за насърчаване на дейностите, свързани с повторна употреба и възстановяване:

- въвеждане на акредитация за центрове за повторна употреба,

- въвеждане на намалена ставка ДДС за продуктите, продавани от центровете за повторна употреба,

- изготвяне на пътна карта за разработване на стандарти за повторна употреба на ниво ЕС,

- осигуряване на наблюдение и проследяване на дейностите, свързани с повторна употреба,

Към изграждане на европейско рециклиращо общество

26. Подчертава важността от постигането на общи минимални стандарти за оползотворяване и рециклиране на ниво ЕС и набляга на това, че равните условия ще бъдат постигнати единствено, когато прилагането на икономическите инструменти бъде сравнително уеднаквено в рамките на ЕС;

27. Подчертава важността от разделяне на отпадъците при техния източник, както и от установяване на цели за рециклиране и отговорността на производителя с оглед увеличаване на процента на рециклиране за някои видове отпадъци;

28. Признава нуждата от по-добро сътрудничество в рамките на ЕС по отношение на проблемите, свързани с трансграничните отпадъци;

29. Изтъква, че всеки подход за поощряване на рециклирането, съобразен с вида вещества, трябва да бъде неразделно съчетан с подхода, съобразен с потоците отпадъци; призовава Комисията да проучи последващата приложимост и икономическа жизнеспособност на подобна стратегия;

30. Призовава за пореден път Комисията да направи предложения за отделни директиви относно биоразградимите отпадъци, строителните и ремонтни отпадъци, утайките вотпадъчните води съгласно Шестата програма за действие на Общността в областта на околната среда;

31. Призовава Комисията да доразвие Зелената книга относно въпросите на околната среда на PVC (COM(2000)0469);

32. Призовава за свеждане до минимум на количествата изхвърляни отпадъци; призовава отново Комисията да предложи преразглеждане на Директива 1999/31/ЕО на Съвета от 26 април 1999 г. относно депонирането на отпадъци [8], като включи в нея следния график:

- от 2010 г. — забрана на сметищата за предварително необработени отпадъци, съдържащи ферментиращи елементи,

- от 2015 г. — забрана на сметищата за хартиени, картонени, стъклени, текстилни, дървени, пластмасови, метални, гумени, коркови, керамични, циментови и тухлени отпадъци,

- от 2020 г. — забрана на сметищата за отпадъци, подлежащи на рециклиране,

- от 2025 г. — забрана на сметищата за остатъчни отпадъци, освен в случаите, когато това се явява неизбежно или опасно (напр.: филтрова пепел),

33. Счита, че Регламент (ЕО) № 1013/2006 на Европейския парламент и на Съвета от 14 юни 2006 г. относно превоза на отпадъци [9] въвежда правни задължения, произтичащи от Базелската конвенция на ООН [10] и решенията на ОИСР [11]; подкрепя мерките за предотвратяване на екологичния дъмпинг и фалшиво оползотворяване и подчертава, че една от целите на регулирането на превоза на отпадъци е да се повиши степента на повторна употреба и рециклиране на отпадъците, като се осигури високо ниво на защита на околната среда и здравето на хората;

34. Изтъква правото на държавите-членки да прилагат принципа за близост и самостоятелност при оползотворяването или изхвърлянето на смесени общински отпадъци с оглед поощряване на национално ниво на планирането на управлението на отпадъци и мощностите за тяхното изгаряне;

*

**

35. Възлага на своя председател да предаде настоящата резолюция на Съвета и на Комисията, и на правителствата и парламентите на държавите-членки.

[1] ОВ L 242, 10.9.2002 г., стр. 1.

[2] ОВ C 104 E, 30.4.2004 г., стр. 401.

[3] ОВ C 87 E, 7.4.2004 г., стр. 400.

[4] ОВ C 362, 2.12.1996 г., стр. 241.

[5] ОВ C 76, 11.3.1997 г., стр. 1.

[6] ОВ L 332, 28.12.2000 г., стр. 91.

[7] ОВ L 257, 10.10.1996 г., стр. 26.

[8] OВ L 182, 16.7.1999 г., стp. 1.

[9] OВ L 190, 12.7.2006 г., стp. 1.

[10] Базелска конвенция от 22 март 1989 г. за контрол на трансграничното движение на опасни отпадъци и тяхното обезвреждане (Решение 93/98/ЕИО на Съвета,OВ L 39, 16.2.1993 г., стp. 1).

[11] Решение C(2001)107/Final на Съвета на ОИСР от 14 юни 2001 г. относно преразглеждането на Решение C(92)39/Final за контрол на трансграничното движение на отпадъци, предназначени за операции по оползотворяване.

--------------------------------------------------